BGRIM ออกหุ้นกู้ 3 ชุดวงเงิน 1.2 หมื่นลบ. ชูดบ.สูง 3.20% ลุยขายสถาบัน-รายใหญ่ 2-5 ก.ค.64
BGRIM ออกหุ้นกู้ 3 ชุด มูลค่าราว 1.2 หมื่นล้านบาท ดอกเบี้ยสูงสุดแตะ 3.20% เพื่อเป็นเงินลงทุนโครงการ และเพื่อการชำระหนี้ พร้อมกับใช้เป็นเงินทุนหมุนเวียนหรือลงทุนในโครงการที่เกี่ยวข้องกับพลังงานหมุนเวียน โดยเสนอขายต่อผู้ลงทุนสถาบันและผู้ลงทุนรายใหญ่ในระหว่างวันที่ 2-5 กรกฎาคม 2564
1 ก.ค. 2564

บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัทมูลค่ารวมไม่เกิน 12,000 ล้านบาท แบ่งเป็นมูลค่าที่เสนอขายไม่เกิน 8,000 ล้านบาท และหุ้นกู้สำรองที่เสนอขายเพิ่มเติมจำนวนไม่เกิน 4,000 ล้านบาท มี 3 ชุด ดังนี้
ชุดที่ 1 เป็นหุ้นกู้ อายุ 3 ปี เสนอขายไม่เกิน 2,000 ล้านบาท ครบกำหนดไถ่ถอนปี 2567 มีอัตราดอกเบี้ยคงที่ 1.41% ต่อปี ชำระดอกเบี้ยทุกๆ 6 เดือน ตลอดอายุหุ้นกู้
ชุดที่ 2 เป็นหุ้นกู้เพื่ออนุรักษ์สิ่งแวดล้อมของบริษัท เสนอขายไม่เกิน 3,000 ล้านบาท อายุ 5 ปี ครบกำหนดไถ่ถอนปี 2569 มีอัตราดอกเบี้ยคงที่ 1.95% ต่อปี ชำระดอกเบี้ยทุกๆ 6 เดือนตลอดอายุหุ้นกู้
ชุดที่ 3 เป็นหุ้นกู้ อายุ 10 ปี เสนอขายไม่เกิน 7,000 ล้านบาท ครบกำหนดไถ่ถอนปี 2574 มีอัตราดอกเบี้ยคงที่ 3.20% ต่อปี ชำระดอกเบี้ยทุกๆ 6 เดือน ตลอดอายุหุ้นกู้
ทั้งนี้ เสนอขายต่อผู้ลงทุนสถาบัน และผู้ลงทุนรายใหญ่ ระหว่างวันที่ 2-5 กรกฎาคม 2564 ผู้จัดการการจัดจำหน่ายหุ้นกู้ คือ ธนาคารกรุงเทพ ธนาคารกสิกรไทย และ บริษัทหลักทรัพย์ เกียรตินาคินภัทร จำกัด (มหาชน) อันดับความน่าเชื่อของหุ้นกู้อยู่ที่ระดับ “A-” แนวโน้มอันดับเครดิต “Stable” โดยบริษัท ทริสเรทติ้ง จำกัด เมื่อวันที่ 29 มิถุนายน 2564
โดยบริษัทมีวัตถุประสงค์จะนำเงินที่ได้จากการเสนอขายหุ้นกู้ชุดที่ 1 และชุดที่ 3 เพื่อเป็นเงินลงทุนโครงการ และ/หรือ เพื่อการชำระหนี้จากการออกตราสารหนี้ และ/หรือ เพื่อเป็นเงินทุนหมุนเวียนและการดำเนินการอื่นใดเพื่อให้เกิดประโยชน์สูงสุดต่อกิจการหรือบริษัทในเครือ
ส่วนหุ้นกู้ชุดที่ 2 จะนำไปใช้เพื่อทดแทนเงินคงคลังของบริษัทที่ได้ใช้ไปในการลงทุนในโครงการที่เกี่ยวข้องกับพลังงานหมุนเวียน (Renewable Energy) ซึ่งได้แก่ โครงการพลังงานแสงอาทิตย์ (โครงการ Dau Tieng2 และโครงการ Phu Yen TTP) และพลังงานลม (โครงการบ่อทอง วินด์ฟาร์ม) เท่านั้น